Rentekoers vir eers onveranderd | Netwerk24
Deur Hanlie Stadler 19 September 2019 15:13
Die sentrale bank se monetêrebeleidskomitee het eenparig gestem dat die rentekoers nie weer verlaag word nie. Dis in Julie met 0,25 van ’n persentasiepunt verlaag, die eerste verlaging in 2019.
Daarby lyk dit nie asof die rentekoers binne die afsienbare toekoms verlaag gaan word nie, volgens die Reserwebank se kwartaallikse projeksiemodel.
Die Reserwebank het sy verwagting vir inflasie vir 2019 verlaag tot net 4,2%, vanaf Julie se voorspelling van 4,4%. Die verwagting vir 2020 is onveranderd op 5,1% en vir 2021 is effens hoër op 4,7% (Julie: 4,6%).
Die boonste draaipunt van inflasie gaan na verwagting 5,3% in die eerste kwartaal van 2020 wees.
Dit beteken inflasie gaan vir minstens die volgende twee jaar binne die Reserwebank se teikenband van 3% tot 6% bly, maar Kganyago het weer beklemtoon dat hy dit teen 4,5% geanker wil sien.
Die Reserwebank se verwagting vir ekonomiese groei vir vanjaar bly onveranderd op ’n tam 0,6%, maar die verwagting vir 2020 en 2021 is verlaag. Dis nou onderskeidelik 1,5% en 1,8%, teenoor die 1,8% en 2% wat in Julie voorspel is.
Kganyago het kommer uitgespreek oor wêreld- ekonomiese groei, wat al hoe traer word, onder meer weens handelspanning.
Risko’s vir inflasie wat in die vooruitsig gestel word, is stygende brandstofpryse, kragtariewe en kospryse.
Die Reserwebank is ook oor die staat se geldsake bekommerd. “Die staatsektor se behoeftes aan finansiering bly hoog, wat druk op die geldeenheid plaas en plaaslike effektekoerse hoër druk relatief tot soortgelyke lande. Die inwerkingstelling van gesonde makro-ekonomiese beleid en strukturele hervormings wat koste verlaag en investering en potensiële groei verhoog, bly dringend.”
In vraetyd het Kganyago laat blyk dat hy nie té bekommerd is oor Moody’s Investors Service se graderingsbesluit in November nie. Daar word alom verwag dat Moody’s die vooruitsig vir Suid-Afrika se gradering van stabiel na negatief sal verander voordat die land tot rommelstatus afgegradeer word.